17.12.2025 г. **Утвърждавам: …………………….**

Мартин Георгиев

*/Ръководител на УО на ПТС 2021-2027/*

**Отговори на въпросите от общественото обсъждане по процедура BG16FFPR001-3.004 „Зарядна инфраструктура за електрически превозни средства по пътищата“**

|  |  |  |  |  |
| --- | --- | --- | --- | --- |
| **Дата на подаване** | **Рег. номер** | **Дата на становище** | **Коментар/предложение** | **Становище на УО/МИГ** |
| 25.11.2025 | BG16FFPR001-3.004-COM1 | 17.12.2024 | Здравейте,  във връзка с представените на обществено обсъждане насоки за кандидатстване по процедурата, предлагаме да се включат като допустими разходите за екип за управление на проекта, предвид следното: кандидатите са фирми, които се занимават профилирано с доставка и монтаж на електрозарядни станции. Екипите и техните служители имат опит и познания в специализирани области като електрозахранване и електрическа мобилност, но не са запознати със спецификите на отчитане и управление на европейски проекти. За успешното и безпроблемно изпълнение на такъв проект, освен компетенции и експертиза, тясно свързани с предмета на финансиране, не по-малко необходими са и познания относно механизмите за подкрепа чрез ЕФСУ, отчитане на проекти, въпроси, свързани с верификация, съблюдаване на законосъобразен избор на изпълнители за недопускане налагането на финансови корекции и т.н. При обективната липса на възможност за предоставяне на БФП с пълен интензитет предвид приложимия режим на помощ по Регламент (ЕС) 651/2014, включването на непреки разходи като допустими би позволило участие на по-голям брой потенциални бенефициенти в съответствие с принципите, заложени в чл. 29, ал. 1, т. 1, т. 2 и т. 4 от ЗУСЕФСУ. | Съгласно т. 14.3. Недопустими разходи от Насоките по процедурата допустимите разходи **не включват** разходи за подготовка, организация и **управление на проекта**;  Съгласно т. 19.2. Изисквания за попълване на ФК на проектните предложения в подт. 5. Е посочено, че в раздел 7 „Финансова информация – източници на финансиране (в евро)“ в поле „Недопустими разходи, необходими за изпълнението на проекта“ се посочва сборът от разходите за изпълнение на дейности, които са недопустими за финансиране като разходи за **управление на проекта включително за възнаграждения на персонала, за командировки и др.**  Съгласно т. 19.2. Изисквания за попълване на ФК на проектните предложения в подт. т. 6 Разходите за екип за управление на проекта **са недопустими за финансиране** по настоящата процедура **и същите са обект на собствено финансиране.**  Посочените текстове са включени в Насоките по процедурата, одобрени от Министерство на финансите за съответствие с правилата за държваните помощи и не подлежат на обсъждане, а на стриктно спазване.  Съгласно Регламент (ЕС) 651/2014 чл. 36а, т. 3 „*Допустимите разходи са тези за изграждане, инсталиране, модернизиране или разширяване на инфраструктура за зареждане с електроенергия или гориво. Към тези разходи може да спадат разходите за самата инфраструктура за зареждане с електроенергия или гориво или свързаното с нея техническо оборудване, разходите за инсталиране или модернизиране на електрически или други компоненти, включително електрически кабели и силови трансформатори, които са необходими за свързване на инфраструктурата за зареждане с електроенергия или гориво към мрежата или към местна единица за производство или съхранение на електроенергия или водород, както и разходите за строителни работи, адаптация на земя или път, инсталационните разходи и разходите за получаване на необходимите разрешителни.*  *Допустимите разходи може също така да обхващат инвестиционните разходи за производство на място на електроенергия от възобновяеми източници или водород от възобновяеми източници и инвестиционните разходи на единиците за съхранение, свързани със съхранението на електроенергия от възобновяеми източници или водород от възобновяеми източници. Номиналният производствен капацитет на инсталацията за производство на електроенергия от възобновяеми източници или водород от възобновяеми източници на място не надхвърля максималната обявена изходна мощност или капацитета за зареждане с гориво на инфраструктурата за зареждане с електроенергия или гориво, към която инсталацията е свързана*.“  Безвъзмездната финансова помощ, която ще бъде предоставяна по процедура BG16FFPR001-3.004 е допустима държавна помощ съгласно Регламент (ЕС) 651/2014 и ограниченията, предвидени в регламента следва да бъдат стриктно съблюдавани. Всяко неспазване на разпоредбите и ограниченията, предвидени в него ще доведе до недопустимост на помощта и съответно на всички разходи по проекта. |
| 10.12.2025 | BG16FFPR001-3.004-COM2 | 17.12.2024 | Относно условието по т.11 (Допустими кандидати) - II. „Да са регистрирани не по-късно от 31.12.2022 г. и през последните три финансови години са развивали дейност..“:  Считаме последното за ограничително и предлагаме да отпадне. В множество процедури за предоставяне на БФП е допустимо участието с проектно дружество, което е учредено специално за реализацията на проекта. В този случай, необходимият финансов, оперативен и административен капацитет се доказва чрез информацията за собствениците и съдружниците, както и с опита на членовете на управителните органи, на ръководния и експертния персонал.  С оглед на горното предлагаме изцяло да отпадне изискването за допустимите кандидати „да са регистрирани не по-късно от 31.12.2022 г. и през последните три финансови години са развивали дейност“ и да се измени, както следва: „Кандидати, които не са осъществявали дейност през последните три финансови години доказват наличието на административен, финансов и оперативен капацитет на собствениците и членовете на управителните и ръководните органи на дружеството-кандидат“.  По този начин ще бъде предоставена възможност за участие на повече допустими лица и ще способства постигането на целите на процедурата и политиките по насърчаване разгръщането на зарядна инфраструктура за ЕПС. | Изискването кандидатите да са осъществявали стопанска дейност през последните три години преди подаване на проектното предложение е заложено в критериите за подбор на проектните предложения, които са одобрени от Комитета за наблюдение на ПТС и от ЕК и не подлежат на изменение. |